El Ral·li Humorístic inicia aquest cap de setmana els seus actes amb rècord de participació
Sin fecha

Carcaixent

El 49é Ral·li Humorístic de Carcaixent comença demà divendres de vesprada amb la coneguda com a “Prova d’Inscripció”. En aquesta ocasió, els participants han de dur a terme una recreació imaginada dels inicis d’aquesta festa que enguany ha superat el miler de participants. La “Prova d’Inscripció” tindrà lloc a partir de les 19h a la zona d’aparcament de l’estació de trens de Carcaixent i s’allargarà fins poc abans de mitja nit. Durant el desenvolupament de les proves i al finalitzar  hi haurà discomòbil per amenitzar l’acte.

En l’edició de 2015 participaran una vintena de cotxes que realitzaran el gros de les proves el primer cap de setmana d’octubre. Un dels actes més esperats és la “Cavalcada del Ral·li” del divendres, on cada equip participant prepara el seu cotxe segons la temàtica elegida i desfila pels carrers de Carcaixent, demostrant grans dosis d’imaginació i humor. El Ral·li Humorístic finalitza amb la coneguda com a “Prova Final” el diumenge a la vesprada, a la qual assisteix més d’un miler d’espectadors, i que s’ha convertit en un esdeveniment que desperta molt d’interés gràcies a les actuacions dels participants.

En paraules de l’organització, “Volem que la gent conega la nostra festa. Estem parlant d’una tradició que porta pràcticament 50 anys fent-se al nostre poble. Són generacions i generacions les que han disfrutat del Ral·li i l’any que ve celebrem les bodes d’or. Esperem superar tots els índexs de participació i tot sembla que així serà”. El regidor de Joventut, Natxo Escandell, també ha manifestat l’interés que té el nou govern municipal per donar-li un major impuls a aquesta festa: “Sens dubte, és una de les festes més caracterísitiques de Carcaixent i hem de treballar perquè se li puga reconéixer el seu interés més enllà de la nostra localitat”.

Concert de Festes

Hui s’ha publicat quin serà el cartell per al Concert de Festes. Aquest any estarà compost pel grup català Buhos, que faran a Carcaixent el seu últim concert al País Valencià, pel grup de la Marina, Smoking Souls, i per Leukoners, formació carcaixentina que va ser triada de la borsa de grups locals posada en marxa des de l’Ajuntament. Després, com a fi de festa, actuarà el DJ Biano. El concert tindrà lloc el proper 10 d’octubre a partir de les 22:30, al Parc Navarro Daràs, i l’entrada és gratuïta.